****

**ՎԱՂԱՐՇԱՊԱՏԻ Մ.ԳՈՐԿՈՒ ԱՆՎԱՆ N 5 ԱՎԱԳ ԴՊՐՈՑ**

**ՀԵՐԹԱԿԱՆ ԱՏԵՍՏԱՎՈՐՄԱՆ ԵՆԹԱԿԱ ՈՒՍՈՒՑԻՉՆԵՐԻ ՎԵՐԱՊԱՏՐԱՍՏՈՒՄ**

**Ավարտական հետազոտական աշխատանք**

Թեման – Ուղղագրության և ուղղախոսության ուսուցումը տարրական   
 դասարաններում

Մասնակից՝ Սարգսյան Գայանե

Դպրոց՝ Մուսալեռի միջնակարգ դպրոց­

Վերապատրաստող՝ Անուշ Նշանյան

**Վաղարշապատ 2022թ.**

## ՆԵՐԱԾՈՒԹՅՈՒՆ

Ուղղագրություն բառի կազմությունը վկայում է, որ այն ուղիղ գրելու կանոնների ամբողջություն է. դրանք վերաբերում են բառերի, նրանց բաղադրիչների ու վերջավորությունների կից կամ անջատ գրվելուն, մեծատառերի ու փոքրատառերի գործածությանը, տողադարձին, ինչպես նաև կետադրությանը:

Այսպիսով` ուղղագրությունը տվյալ լեզվի գրության ընդունված կանոնների համակարգն է:

Գոյություն ունեն <<ուղղագրություն>> հասկացության տարբեր ըմբռնումներ` ուղղագրություն նեղ իմաստով, որի մեջ նկատի է առնվում միայն հնչյունների գրությունը և ուղղագրություն լայն առումով, որի մեջ նկատի են առնվում մի շարք այլ հարցեր:

Հայտնի է, որ հայոց լեզվի ուղղագրությունը հիմնականում հնչյունային է, որը գրության տեսակներից ամենակատարյալն է: Հայ գրերի ստեղծող Մեսրոպ Մաշտոցը հայերենի այբուբենն ստեղծել է` մեկ հնչյունին մեկ գիր սկզբունքով: Հետագայում գրության և արտասանության միջև առաջացած տարբերությունների հետևանքով այդ սկզբունքը բավարարել չէր կարող, հետևաբար ուղղագրության մեջ ի հայտ եկան նոր սկզբունքներ:

## ԳՐԱԿԱՆ ԱԿՆԱՐԿ

## ՈՒՂՂԱԳՐՈՒԹՅԱՆ ԵՎ ՈՒՂՂԱԽՈՍՈՒԹՅԱՆ ՈՒՍՈՒՑՈՒՄԸ ՏԱՐՐԱԿԱՆ ԴԱՍԱՐԱՆՆԵՐՈՒՄ

Մեթոդիստներն ավանդաբար առանձնացնում են ուղղագրության ուսուցման երեք մեթոդ.

1. **Ընդօրինակման մեթոդ**, որի հիմքում ընկած է բառապատկերների ընդօրինակումն ու մտապահումը (այս մեթոդով է տարվում հիմնականում բաղաձայնների ուսուցումը): Ճիշտ է, հայերենի ուղղագրությունը հիմնականում հնչյունային է, սակայն կան մեծ թվով բառեր, որոնց գրությունն արտասանությանը չի համապատասխանում: Այս բառերի գրությունը որևէ հնարով չի ստուգվում: Բնականաբար, նման բառերի գրության ուսուցման հիմքում ընկած է ընդօրինակումը: Վերջինիս դեպքում կապ է հաստատվում տեսողական ընկալման և շարժողական գործունեության միջև: Օրինակ` երկաստիճան, եռաստիճան բաղաձայնների ուղղագրության ուսուցման ժամանակ ուսուցիչը կարող է առաջարկել, որ երեխաները որոշեն` մարդ բառի վերջին տառը դ է, թե` թ: Այս պարագայում պետք է զգուշանալ սխալ օրինակը գրատախտակին գրելուց, հետևաբար, առաջարկում ենք գրել հետևյալ կերպ` մար /դ/, /թ/: Հնարավոր է` երեխաները տարբեր պատասխաններ տան, սակայն դա վտանգավոր չէ, քանի որ ուսուցչի բերած օրինակների հիման վրա երեխաները կընկալեն բառի ճիշտ գրությունը և վերջնական տարբերակում կգրեն ճիշտը` *մարդ*:

Ըստ **ընդօրինակման մեթոդի**` ուղղագրության ուսուցման ամենահարմար եղանակը ճիշտ գրված բառապատկերի ընդօրինակումն է, ուսուցման գործընթացում բացառիկ տեղ են տրվում անընդհատ կրկնվող ընդօրինակումներին և արտագրություններին: Մեթոդական գրականության մեջ գոյություն ունեն արտագրության բազմազան ձևեր` ընդօրինակման (առանց փոփոխությունների) և ստեղծագործական: Սրանցից յուրաքանչյուրն ունի իր տարատեսակները:

2. Ուղղագրության ուսուցման մյուս մեթոդը **հնչյունային մեթոդն է**, որի իրականացումն ընթանում է երեխայի հնչյունային լսողության ճիշտ զարգացմամբ. մարդը կյանքում ավելի շատ լսելով է գրում, քան տեսնելով, որը ինքնուրույն գրելու ժամանակ ևս առկա է` որպես ներքին խոսքը ինքնաթելադրությամբ գրելու գործողություն: Այս մեթոդով առաջնորդվելիս առավելությունը տրվում է թելադրություններին:

3. Ուղղագրության ուսուցման մյուս տարածված մեթոդը **կանոնարկման մեթոդն է**, ըստ որի` ուղղագրության ուսուցումն իրականացվում է տվյալ լեզվի ուղղագրական օրինաչափությունների և համապատասխան կանոնների պահպանումով և հենվում է քերականության իմացության վրա (այս մեթոդով հիմնականում ուսուցանվում է ձայնավորների ուղղագրությունը): Ինչ խոսք, առանց սահմանումների ու կանոնների անհնար է պատկերացնել ուղղագրության, հատկապես նրա որոշ բաժինների ուսուցումը: Ուղղագրական կանոնների յուրացումը բարդ հոգեբանական գործընթաց է, որը հնարավոր է միայն բավարար անհրաժեշտ պայմանների առկայության դեպքում` բովանդակության վերացարկում, ընդհանուրի և օրինաչափի առանձնացում ու դրա հիման վրա որոշակի եզրահանգումների կատարում:

Նշված մեթոդներից յուրաքանչյուրը, բնականաբար, ունի իր առավելություններն ու թերությունները: Ճշմարտությունն այն է, որ պետք է կարողանալ հիմնավորված ու նպատակային համադրել դրանք ուսուցման ընթացքում, համապատասխանեցնել այս կամ այն թեմայի պահանջներին, սովորողների առանձնահատկություններին:

**ԳՈՐԾՆԱԿԱՆ ՀԱՄԱՏԵՔՍՏ**

Գրավոր աշխատանքներում երեխաները հաճախ են թույլ տալիս.

*1. հնչյունային բնույթի սխալներ* (հնչյունային են կոչվում այն սխալները, որոնք թույլ են տրվում գրությամբ և արտասանությամբ միմյանցից չտարբերվող բառերի մեջ): Վերջինս առաջին հերթին պայմանավորված է բառի հնչյունային վերլուծություն կատարելու անկարողությամբ: Այդպիսի սխալների մեջ պետք է նշել.

* **տառերի բացթողումները**. օրինակ`
* **տառի փոխարինումն այլ տառով.** օրինակ`
* **տառերի տեղափոխություններ.** օրինակ`
* **ավելորդ տառերի ներմուծում.** օրինակ`
* **վերջավորությունների բացթողումներ.** օրինակ`
* **վանկերի ավելացում, պակասեցում.** Օրինակ`
* **ամբողջ բառի աղավաղում.**
* **սխալներ բառիմաստը չհասկանալու պատճառով.** օրինակ`

*2. Տառի գրաֆիկական պատկերի յուրացման հետ կապված գրության սխալներ:*

Գրավոր աշխատանքներում տեղ են գտնում նաև`

* բառերի ոչ ամբողջական` կտրտված գրություն
* բառերի միջև անհրաժեշտ տարածության բացակայություն
* բառի անհարկի կրկնություն միևնույն նախադասության մեջ
* նախադասության մեջ ամբողջական բառերի բացթողումներ
* սխալներ` պայմանավորված օժանդակ բայի գրությամբ (մասնավորապես միասին գրություն)`
* տառամասնիկների ոչ ճիշտ գրություն (ավելի շատ` պակաս մասնիկներ)
* շեղումներ` տողից վերև, ներքև, աջ, ձախ
* տառաչափերի անհամապատասխանություն (չափից ավելի մեծ կամ չափից ավելի փոքր. սկսում են մեծ, հետո փոքրացնում են և ընդհակառակը):

**Բաղաձայնների ուղղագրությունը**

Բառերն ուղիղ գրելու ոչ բոլոր դեպքերն են ենթարկվում ուղղագրական կանոնների, ինչպես օրինակ` ավանդական ուղղագրության սկզբունքին պատկանող բառերի գրության դեպքում: Բնականաբար, աշակերտների կողմից այդ բառերի գրության յուրացումն ընթանում է այլ կերպ. մենք գործ ունենք օրֆոգրամների հետ, որոնք հենվում են տեսողական ընկալումների վրա: Բաղաձայնների ուղղագրության ուսուցումը հիմնականում տարվում է ընդօրինակման մեթոդով: Ընդհանրապես բաղաձայնների ուղղագրության դժվարությունները դրսևորվում են ձայնավորներից և ր, ղ, ն, մ, բ, պ, փ բաղաձայններից հետո:

**Բաղաձայնների ուղղագրության ուսուցումը** չափորոշչի պահանջներին համապատաս­խան, սկսում ենք երկրորդ դասարանից հիմնականում ընդօրինակման մեթոդով։

Պետք է ասել, որ թե' հանրակրթական դպրոցում, ուղղագրության ուսուցման առանձին դասընթաց տարրական դասարաններում նախատեսված չէ։ Այդ աշխատանքը կատարվում է զուտ գործնա­կան ճանա­պարհով, առանց կանոնների ու սահմանումների, բանավոր ու գրավոր այնպիսի վարժությունների միջոցով, որոնց կիրառումը նպաստում է ուղղագրության կայուն յուրացմանը։

Բաղաձայնների ուղղագրության դժվարությունը մեր ավանդական ուղղագրության և արդիական արտասանության տարբերության մեջ է, որ առաջացել է եռաշարք և երկշարք բաղաձայնների արտասանական փոխներթա­փանց­ման հետևանքով։

Բաղաձայնների ուղղագրությունը հիմնականում ավանդական է. **բ, գ, դ, ձ, ջ, ղ** ձայնեղ հնչյունները հաճախ արտասանվում են խուլ կամ շնչեղ խուլ (բառամիջում կամ բառավերջում) հին հայերենից ավանդված որոշակի բառերում, ինչպես՝*սրբիչ (սրփիչ), մարդ (մարթ), արձակուրդ (արցակուրթ), աղքատ (ախքատ), աղջիկ (ախչիկ), նավթ (նաֆթ)* և այլն։

Սակայն երեխաներին պետք է բացատրել, որ ոչ բոլոր բաղաձայնները և ոչ բոլոր դեպքերում են գրությամբ ու արտասանությամբ տարբերվում։ Այսպես, կարելի է առաջարկել մի բառաշարք՝ *օդ, աղբյուր, համբույր, պարգև, Վարդան, օգնել, դարձյալ, աղջիկ, եղբայր* և այլն՝ հանձնարարելով ցույց տալ գրության և արտասանության տարբերությունները։ Այնուհետև կարելի է տալ մի ուրիշ բառաշարք՝ պահանջելով գտնել գրությամբ և արտասանությամբ տարբերվող ու չտարբերվող բառերը. օրինակ՝ *բուրդ, շուրթ, արձակ, արցունք, դարչին, հաղթել, կարգ, կառք, աջ, աչք, որդի, մորթի* և այլն։

Այս երկու աշխատանքների համեմատությունը երեխաներին համոզում է, որ միայն որոշակի բառերում կա գրության ու արտասանության տարբերություն, և այդ բառերն աստիճանաբար սովորելով՝ իրենք կարող են գրագետ դառնալ։

Հիշյալ բաղաձայնների գրությունն ու արտասանությունը բացատրելուց հետո աշակերտների մեջ պետք է մշակել այդ բաղաձայնները պարունակող բառերը ճիշտ գրելու և արտասանելու հմտություններ։

Երկաստիճան և եռաստիճան բաղաձայնների ուղղագրության ուսուցման ընթացքում պետք է հատուկ ուշադրություն դարձնել հետևյալին.

1. Մինչ բառը գրելը հստակ արտաբերել այն, կատարել հնչյունային վերլուծություն` մասնավորապես առանձնացնելով տվյալ բաղաձայն հնչյունը:

2. Իրար կողքի գրել երկաստիճան, եռաստիճան բաղաձայնները, այնուհետև դրանցով կազմել բառեր և գրառել (զույգերով, եռյակներով):

3. Կարդալ բառազույգեր, որոնք տարբերվում են երկաստիճան, եռաստիճան բաղաձայններով (բառասկզբում, բառամիջում, բառավերջում):

4. Ընդգծել, ցույց տալ, որ որոշ դեպքերում դրանք ընթերցվում և գրվում են նույնությամբ, իսկ հետո անդրադառնալ գրության և արտասանության տարբերություններին:

5. Հատուկ ուշադրություն դարձնել ուղղախոսությանը:

6. Երկաստիճան, եռաստիճան բաղաձայններով բառերը գրել առանձին սյունակներով և համեմատել (գրությամբ և արտասանությամբ):

Ուղղագրության ուսուցումը սերտորեն կապված է նաև աշակերտների բառապաշարի հարստացման հետ՝ առանձնապես սովորած յուրաքանչյուր բառ ու բառախումբ ինքնուրույն խոսքի մեջ հետևողականորեն գործադրելու առումով։

Ուղղագրական կարողությունները մշակվում են նաև գրավոր խոսքի տեսակների՝ արտագրության, թելադրության, շարադրության կիրառման ընթացքում։

**Քերականական ուղղագրություն**

Հայերենի ուղղագրության մի զգալի մասն էլ զուտ քերականական հիմք ունի, և առանց քերականական հիմնական օրինաչափությունները բացատրելու հնարավոր չէ դրանց ուսուցումն ապահովել:

Քերականական ուղղագրության մեջ դիտարկվում են հատուկ անունների ուղղագրությունը, մեծատառերի ուղղագրությունը, տողադարձը և խոսքի մասերի ուղղագրության ուսուցումը:

*Հատուկ անունների ուղղագրության* ուսուցումը սերտորեն առնչվում է մեծատառերի ուղղագրության ուսուցմանը, որի միջոցով երեխաներին տարբերակել ենք տալիս հատուկ և հասարակ անունները, նախադասությունը, ոտանավորի յուրաքանչյուր տողը և այն գրելիս մեծատառով սկսելը:

Ուղղագրության այս բաժնի արդյունավետ յուրացման նպատակով առաջարկում ենք իրականացնել հետևյալ առաջադրանքները.

- Տեքստից առանձնացնել և կարդալ բառերը (հատուկ անունները), ասել` ինչ են դրանք նշանակում:

- Անվանել ընկերների (համադասարանցիների, ընտանիքի անդամների և այլն) անունները, որից հետո կատարել ընդհանրացում. <<Կան բառեր, որոնք նշանակում են անուններ>>:

- Ընթերցել գրատախտակին գրված (առաջադրված աղյուսակից) անուններ, ազգանուններ` երեխաների ուշադրությունը դրանց գրության վրա կենտրոնացնելով (ընդդծել, այլ գույնի կավիճով գրել և այլն):

- Վերջում կատարել եզրահանգում. մարդկանց անունները, ազգանունները, կենդանիների անունները գրվում են մեծատառով:

- Առաջարկվում է բնագիր և հանձնարարվում կարդալ այն: Դուրս գրել անուններն ու ազգանունները (որոշ դեպքերում կարելի է տալ օրինակը): Ասել, թե որ բառերն են գրվել մեծատառով: Ընդգծել մեծատառերը: Կազմել նախադասություններ այդ բառերով:

- Նախադասություններն ամբողջացնել հատուկ անուններով (համապատասխան բառերը տրված են) և այլն:

**Տողադարձի և խոսքի մասերի ուսուցման առանձնահատկությունները:**

Շատ կարևոր է, որ վերջիններիս ուսուցումը չառանձնացվեն բնագրի շուրջ տարվող աշխատանքներից և սերտորեն կապվեն մայրենիի դասի յուրաքանչյուր փուլին: Մասնավորապես տողադարձի կանոնների յուրացման գործընթացի հիմքում պետք է դնել բառերի շուրջ վանկային վերլուծահամադրական աշխատանքները, այսինքն` բառը ոչ միայն բաժանել վանկերի, որոշել դրանց թիվը և այլն, այլև տրված վանկերից կազմել նոր բառեր, բնագրից օգտվելով` գտնել և կարդալ այս կամ այն վանկով սկսվող (վերջացող, պարունակող) բառեր և այլն:

Խոսքի մասերից յուրաքանչյուրի, մասնավորապես գոյականի, բայի, ածականի, թվականի, դերանվան, շաղկապի և ձայնարկության ուղղա•րության ուսուցումը տարբեր ուղղագրական դեպքերի և օրինաչափությունների մի ամբողջություն է` իր առանձնահատուկ կողմերով: Հետևաբար, վերջիններիս ուղղագրության ուսուցումն առաջարկում ենք սերտորեն կապել լեզվի ուղղագրության ուսուցման ուղղությամբ տարվող մյուս բոլոր աշխատանքների հետ:

**ՀԵՏԱԶՈՏՈՒԹՅԱՆ ԸՆԹԱՑՔ**

Հայերենի ուղղագրության ուսուցումը բաժանվում է մի քանի խմբի՝ **ձայնա­վորների, բաղաձայնների, երկհնչյունների և քերականական ուղղագրություն:**

Ըստ հայոց լեզվի ուսուցման ժամանակակից մեթոդիկայի՝ **ձայնավորների ուղղագրությունն** ուսուցանվում է սահմանումներով. այն հիմնված է հնչյունական և բառակազմական սկզբունքների վրա։

**Բաղաձայնների և երկհնչյունների ուղղագրությունն** ուսուցանվում է գործնական ճանապարհով, աստիճանաբար։

**Քերականական ուղղագրություն։** Հայերենի ուղղագրության մի զգալի մասն էլ քերականական հիմք ունի, և առանց քերականական օրինաչափությունները բացատրելու հնարավոր չէ դրանց ուսուցումն ապահովել։ Սրա մեջ են մտնում հատուկ անունների ուղղագրությունը, հոգնակի թվի կազմությունը, օժանդակ բայի գրությունը, քանակական և դասական թվականների ուղղագրությունը, անձնական դերանվան երկրորդ դեմքի մեծատառով գրությունը քաղաքավարական ձևերի դեպքում և այլն։

**Ձայնավորների ուղղագրությունը**

Ձայնավորների ուղղագրությունը բաժանվում է երկու մասի.

1.Ձայնավորների ուղղագրությունը բառասկզբում, որն ուսուցանվում է առաջին դասարանում, սակայն կրկնվում և խորացվում է նաև երկրորդում։

2.Ձայնավորների ուղղագրությունը բառամիջում, որն ուսուցանվում է 2-րդ դասարանում, սակայն զանազան վարժությունների միջոցով ամրապնդվում է հետագա ողջ ուսուցման ընթացքում։

Անհրաժեշտ համեմատություններ և հակադրություններ անցկացնելու համար բառասկզբում ձայնավորների ուղղագրության ուսուցումն անցկացվում է զույգերով՝ **է-ե-ի, օ-ո-ի** ուղղագրություն, **ը**-ն բառասկզբում, բառամիջում և այլն։

Հայերենի ձայնավոր հնչյունները վեցն են, որոնք գրվում են ութ տառով, քանի որ **օ** և **է** հնչյուններն ունեն երկուական տառ` բառասկզբի և բառամիջի համար` **օ/ո/, է/ե/**, իսկ **ը** հնչյունը կարող է լսվել, բայց չգրվել կամ գրվել։ Գրության ու արտասանության այս անհամապատասխանությունից էլ առաջանում է ուղղագրության խնդիր։ Իսկ **ա, ի, ու** ձայնավորների գրությունն ու արտասանությունը համապատասխանում է և որևէ դժվարություն չի ներկայացնում։

**Խաղ ձայնավորների ուղղագրության վերաբերյալ**

**Նպատակը՝** զարգացնել և ամրակայել աշակերտների գիտելիքները ուղղագրական կանոնների վերաբերյալ։

**Ընթացքը՝**  խաղ-վարժությունն անցկացվում է ամբողջ դասարանի հետ՝ շարքերով կամ խմբերով։ Բացատրվում է խաղի պահանջը․ առաջադրված ուղղագրական կանոններին համապատասխան՝ գրել օրինակներ։

* **Բառասկզբում է լսելիս գրում ենք է․**օրինակ՝ *էկրան, էջ, էշ, էակ, էժան, էտել, էություն* **և այլն։**
* **Բառամիջում և բառավերջում է լսելիս գրում ենք է տառով, եթե նրանով արմատ ունենք․ օրինակ՝** *լայնէկրան, ելևէջ, անէական, այգեէտ, մանրէ, հնէաբան, ինչևէ, որևէ* **և այլն։**
* **Բառասկզբում յե լսելիս գրում ենք ե օրինակ՝** *երկար, եղինջ, երազանք, Եղվարդ, եղրևանի, երդիկ, եռոտանի, երիվար, երկինք* և այլն։

Հաղթում է այն շարքը կամ խումբը, որն ավելի շատ ու ճիշտ բառեր է գրել։

Այս վարժությունը կատարում ենք նաև մյուս ձայնավորների ուղղագրությունը յուրացնելու համար։

## 

## ԵԶՐԱԿԱՑՈՒԹՅՈՒՆ

Հենվելով գրության և արտասանության անհամապատասխանության մի քանի դեպքերի վրա` լեզվաբանները եկել են այն եզրակացության, որ հայերենի ուղղագրության յուրացման դժվարությունը և բարդությունը միայն բաղաձայնի եռաստիճանությունը և որոշակի տառեր չարտասանելն ու հնչյունները չգրելը չեն: Դժվարության հիմնական պատճառը ուղղագրության սկզբունքների բազմազանությունն է:

Ա. Ե. Տեր-Գրիգորյանը նշում է. <<Ուղղագրության ուսուցումը երկակի իմաստ ունի. մի կողմից այն կապվում է լսածը ճիշտ գրի առնելու վերաբերյալ հասարակայնորեն ընդունված և պետականորեն օրինականացված կանոնների հետևողական կիրառության, իսկ մյուս կողմից` գրածը ճիշտ կարդալու, ուղղախոսության ընդունված նորմերի ճիշտ պահպանման հետ:

Մեթոդիստ մանկավարժները նշում են նաև, որ ուղղագրության դժվարությունները աշակերտները կարող են աստիճանաբար հաղթահարել, եթե ուսուցանելիս ճիշտ օգտագործվեն ընդունված գրության (օրֆոգրամի) յուրացման մի քանի գործոններ:

## ԳՐԱԿԱՆՈՒԹՅՈՒՆ

1. Աստվածատրյան Մ., Վարդումյան Ս. և ուրիշներ, Ուսումնառությունն ու դասավանդումը կրտսեր դպրոցում, Երևան, 2007:

2. Բագրատունի Ա., Հայերէն քերականութիւն ի պէտս զարգացելոց, Վենետիկ, 1852:

3. Բաղրամյան Ռ., Գրաճանաչության Մեսրոպ Մաշտոցի մեթոդը, Երևան, 1989:

4. Բաղրամյան Ռ., Հայերենի ուղղագրությունը և նրա ուսուցման հարցերը, Երևան, 1957:

5. Գասպարյան Մ., Քերականության և ուղղագրության ուսուցումը տարրական դասարաններում, Երևան, 1954:

6. Գյուլամիրյան Ջ., Հայոց լեզվի տարրական ուսուցման մեթոդիկա, Երևան, 2006:

7. Գյուլբուդաղյան Ս., Հայոց լեզվի մեթոդիկա, Երևան, 1978:

8. Գյուլբուդաղյան Ս., Հայերենի ուղղագրության պատմություն, Երևան, 1973:

9. Եդիլյան Գ., Ուղղագրության ուսուցման մեթոդիկա, Երևան, 1927:

10. Խուդոյան Ս., Գևորգյան Ս., Հայերենի ուղղագրության ուսուցման նոր մեթոդական համակարգ, Երևան, 2003:

11. Ղարիբյան Ա., Հայոց լեզվի դասավանդման մեթոդիկա, Երևան, 1954:

12. Մարգարյան Ա., Ժամանակակից հայոց լեզվու: Հնչյունաբանություն, Երևան, 1997:

13. Ջահուկյան, Ժամանակակից հայերենի տեսության հիմունքները, Երևան, 1974: